 NA MASHIRIKA PRETORIA, AFRIKA KUSINI VYAMA saba vya kisiasa nchini Afrika Kusini vimefanya makubaliano ya kuunda muungano wa kuondoa chama cha Africa National Congress (ANC) madarakani. Hatua hiyo inalenga kukiondoa chama hicho tawala madarakani ikiwa kitashindwa kupata idadi kubwa ya viti kwenye uchaguzi mkuu mwaka 2024. Kadhalika, vyama hivyo pia vinalenga kukizuia chama cha Julius Malema cha Economic Freedom Fighters (EFF) kuingia madarakani 2024. Miongoni mwa vyama hivyo ni chama kikuu cha upinzani cha Democratic Alliance, pamoja na vingine, vikiwa vimekubaliana kwa kile vimetaja kuwa Multi-Party Charter for South Africa. Vyama vingine vilivyotia saini makubaliano hayo ni Inkatha Freedom Party, Freedom Front Plus, ActionSA, United Independent Movement, Independent SA National Civic Organization (Isanco) na Spectrum National Party. Muungano huo mpya ulisema kuwa utavialika vyama vingine kutia saini makubaliano hayo wakati ukifika. Hata hivyo, wachambuzi wa masuala ya kisiasa wanasema ANC iko hatarini kupoteza wingi wake wa wabunge kwa mara ya kwanza tangu Afrika Kusini ikumbatie demokrasia mwaka 1994. Kambi hiyo mpya hata hivyo haijaamua ni nani atachaguliwa kuwa rais iwapo itafanikiwa katika uchaguzi huo. ANC ndicho chama cha marehemu Nelson Mandela, na ifikapo mwaka 2024, kitakuwa madarakani kwa miaka 30 tangu taifa hilo kupata uhuru. Chama hicho kiliongoza vuguvugu dhidi ya ubaguzi wa rangi, na hatimaye kikachukua usukani Afrika Kusini kufuatia uchaguzi mkuu wa 1994, ambapo Nelson Mandela alichaguliwa kuwa rais. Hata hivyo umaarufu wa chama hicho unaendelea kushuka, wakati kikilaumiwa kwa kushindwa kutoa huduma muhimu pamoja na kutokomeza umaskini miongoni mwa watu weusi ambao ndio wengi Afrika Kusini. Kadhalika, ufisadi katika taasisi zinazomilikiwa na serikali ya kitaifa na za mitaa unaendelea kuporomosha umaarufu wa chama hicho. Matatizo mengine ya Afrika Kusini ni pamoja na viwango vya juu zaidi vya ukosefu wa ajira, usambazaji duni wa umeme, kuharibika kwa mfumo wa usafiri wa umma na viwango vya juu sana vya uhalifu. Katika uchaguzi wa 2019, ANC ilishinda asilimia 57.5 ya kura lakini ikashindwa katika uchaguzi wa mitaa. Katika chaguzi za kitaifa, wakazi wa nchi hiyo mara nyingi kuchagua chama na wala sio mtu binafsi. Baada ya uchaguzi wa mitaa, wabunge humchagua Rais. Hii imekiweka chama hicho mbele kwa kuwa kina wabunge wengi. “Vyama saba vya kisiasa vimeungana kuking’oa madarakani ANC,” akasema kiongozi wa Democratic Alliance John Steenhuisen. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  